Vryheidsfront Plus | Vrystaatse landbouers sal geen droogtehulp ontvang nie
Tuis | Media Releases | Vrystaatse regering oorsaak dat landbouers nie enige droogtehulp sal ontvang nie
Vrystaatse regering oorsaak dat landbouers nie enige droogtehulp sal ontvang nie
Vrystaatse landbouers sal nie droogtehulp in terme van die nasionale ramptoestand ontvang nie omdat die Vrystaatse regering versuim het om ‘n sakeplan ter aansoek van hierdie fondse in te dien.
Provinsiale regerings het tot en met 5 Junie 2020 die geleentheid gehad om sakeplanne in te dien nadat die nasionale ramptoestand op 4 Maart 2020 afgekondig is. Intussen het die nasionale departement van landbou bevestig dat die Vrystaatse provinsiale regering nie ‘n sakeplan teen die afsnydatum ingedien het nie.
Dit is betreurenswaardig dat die Vrystaatse regering nie aansoek gedoen het nie, omdat die Vrystaat as die voedselmandjie van Suid-Afrika beskou word. Boere in die Bultfontein-distrik word al vir jare deur meerjarige droogte geteister en dit is onaanvaarbaar dat hierdie boere nie enige verligting sal ontvang nie weens die provinsiale regering se onverantwoordelike optrede.
Die VF Plus sal ‘n skriftelike vraag hieroor by die Vrystaatse wetgewer indien en eis dat die provinsiale regering verantwoording doen aan kommersiële landbou in die Vrystaat.